  Виталий Пронин 29-тӥ шуркынмонэ 17 часын Удмурт кун университетлэн актовой залаз ортчоз «Чипчирган» ансамбльлэн концертэз. Со сӥземын ансамбльлэн кылдэм дырысеныз 40 ар тырмонлы.«Чипчирган» ансамбль нырысьсэ люкаськиз 1975-тӥ арын сӥзьыл толэзьёсы. Трос аръёс ӵоже соин кивалтӥз Р. Анкундинова. Котьку юрттӥськизы история наукаосъя доктор В. Владыкин но филология наукаосъя доктор В. Кельмаков. Али «Чипчирган» ансамбль пыд йылаз ӝо-ӝот сылэ ни, егитъёслэн усто эктэм-кырӟамзы сярысь тодо шаерамы, Россиын но быдэс дуннеын. Угось калыккуспо фестивальёсы пыриськемзы но пӧртэм ӵошатсконъёсын вормонъёссы сярысь верась кагазъёссэс килограммъёсын мертаны луоз.«Чипчирганэ» али ветлӥсь нылъёс-пиос шуныт кылъёс верало кивалтӥсьсы филология наукаосъя кандидат, фольклорен тунсыкъяськись И. Пчеловодова сярысь. «Чипчирган» ансамбльлы со ӝыны улонзэ но вань сюлэмзэ сӥзе, шуыны луоз. Ансамблен кивалтэмезлы 10 ар тырмиз ни.- Али егитъёс удмурт эктон-кырӟанъёсын, азьло дыръёсын ӵошатыса, золгес тунсыкъясько,  - вера Ирина Вячеславовна. - Туала егитъёс  валало, удмурт луэмзы соосты мукетъёсызлэсь висъя шуыса. Али ансамблямы, Удмурт кун университетысь студентъёс сяна, гурт удысъя академиысь одӥг нылаш но Ижысь технической университетысь арганчи ветлэ. Университетэз быдтэмзы бере но куд-огезлэн ансамбле ветлыны мылкыдзы уг пуксьы. Кылсярысь, Таня Тихонова, Лиля Леонтьева, Женя Анисимова, Женя Бикузин. Соос мыным туж зол юрттӥсько. Ансамблез сюлмаськытэк соос кие кельтыны луэ - ваньзэ лэсьтозы, выль лыктэм егитъёсты дышетозы.«Чипчирган» ансамбле ветлэм егитъёс азьланяз но яратоно ужзылэсь уг куштӥсько, кин мынэ «Эктон корка» студие, кин  школаын кружок усьтэ, я аслэсьтыз коллективзэ кылдытэ но вашкала эктонъёсты но кырӟанъёсты выль сямен быдэстэ. Соос пӧлы пыртыны луоз вашкала гоу-гоу эктӥсьёсты Таня Тихоноваез но Лиля Леонтьеваез, вашкала кырӟанъёсты кубыз улсын быдэстӥсь Dukes группаез. Тросэз тодмо бадӟым адямиос но «Чипчирган» пыр потэмын.Маин концертын паймытыны турттӥськоды шуыса юанлы Ирина Пчеловодова гань-гань вера:- Ми ум турттӥське паймытыны, ми огшоры возьматӥськом удмурт лулчеберетэз - калмез пал, уйпал но лымшор удмуртъёслэсь кырӟан-эктонъёссэс."УД"   